กลุ่มรพ.วิ่งคึก! โบรกชู BDMS เด่น หลัง “กรมการแพทย์” สั่งรับมือผู้ป่วยโควิดเพิ่ม
กลุ่มโรงพยาบาลวิ่งคึก! โบรกชู BDMS เด่น รับผลบวก “กรมการแพทย์” สั่งโรงพยาบาลในสังกัดเตรียมรับมือผู้ป่วยโควิด-19 มีแนวโน้มเพิ่มขึ้น หลังสายพันธุ์ใหม่ระบาด
กลุ่มโรงพยาบาลวิ่งคึก! โบรกชู BDMS เด่น รับผลบวก “กรมการแพทย์” สั่งเตรียมรับมือผู้ป่วยโควิดเพิ่ม หลังสายพันธุ์ใหม่ระบาด
5 ก.ค. 2565

ผู้สื่อข่าวรายงานว่า วันนี้ (5 ก.ค.65) ล่าสุด ณ เวลา 10:50 น. ราคาหุ้นในกลุ่มโรงพยาบาลปรับตัวขึ้น นำโดย บริษัท โรงพยาบาลบำรุงราษฎร์ จำกัด (มหาชน) หรือ BH อยู่ที่ 183.50 บาท บวก 2.50 บาท หรือ 1.38% สูงสุดที่ 184 บาท ต่ำสุดที่ 181 บาท ด้วยมูลค่าซื้อขาย 266.49 ล้านบาท
ราคาหุ้นบริษัท กรุงเทพดุสิตเวชการ จำกัด(มหาชน) หรือ BDMS อยู่ที่ 25.50 บาท บวก 0.50 บาท หรือ 2% สูงสุดที่ 25.50 บาท ต่ำสุดที่ 25 บาท ด้วยมูลค่าซื้อขาย 277.26 ล้านบาท
ราคาหุ้นบริษัท บางกอก เชน ฮอสปิทอล จำกัด (มหาชน) หรือ BCH อยู่ที่ 19.70 บาท บวก 0.40 บาท หรือ 2.07% สูงสุดที่ 19.90 บาท ต่ำสุดที่ 19.60 บาท ด้วยมูลค่าซื้อขาย 176.70 ล้านบาท
ราคาหุ้นบริษัท ธนบุรี เฮลท์แคร์ กรุ๊ป จำกัด (มหาชน) หรือ THG อยู่ที่ 63.50 บาท บวก 1.75 บาท หรือ 2.83% สูงสุดที่ 63.75 บาท ต่ำสุดที่ 62 บาท ด้วยมูลค่าซื้อขาย 142.64 ล้านบาท
ราคาหุ้นบริษัท โรงพยาบาลรามคำแหง จำกัด (มหาชน) หรือ RAM อยู่ที่ 53.50 บาท บวก 3 บาท หรือ 5.94% สูงสุดที่ 53.50 บาท ต่ำสุดที่ 51 บาท ด้วยมูลค่าซื้อขาย 103.88 ล้านบาท
ทั้งนี้บล.โนมูระ พัฒนสิน ระบุในบทวิเคราะห์ (4 ก.ค.65) มองว่าข่าวกรมการแพทย์สั่งให้โรงพยาบาลในสังกัด เตรียมพร้อมรับมือผู้ป่วย COVID ที่จะเพิ่มขึ้นจะส่งผล “บวก” ต่อกลุ่มโรงพยาบาล โดยเฉพาะโรงพยาบาลขนาดกลาง (BCH, CHG และ THG) เนื่องจาก 1) ตั้งแต่ 1 – 3 ก.ค.65 ผู้ป่วย COVID (PCR+ATK) เพิ่มขึ้นต่อเนื่องจาก 5,997 คน เป็น 9,105 คน หรือมีผู้ป่วยเฉลี่ยต่อวันราว 7,424 คน ส่วนใหญ่ 68% เป็นการตรวจด้วย ATK เพิ่มขึ้นจากเดือน มิ.ย.65 มีผู้ป่วยเฉลี่ยต่อวันราว 5,894 คน
รงมทั้ง 2) ปัจจุบันโรงพยาบาลที่ศึกษา ได้แก่ BDMS, BCH, CHG และ THG มีผู้ป่วย COVID เข้ารับรักษาเพิ่มขึ้น และ 3) การรักษาผู้ป่วยของ BDMS และ THG เป็นสิทธิประกัน (เงินสด) ส่วน BCH และ CHG เป็นสิทธิประกันสังคม และสิทธิประกัน (เงินสด) ซึ่งสิทธิประกัน (เงินสด) จะคิดค่ารักษาตามอาการของลูกค้าแต่ละรายที่เข้ารักษา ซึ่งมองว่าจำนวนผู้ป่วย COVID มีแนวโน้มเพิ่มขึ้น แต่หากส่วนใหญ่อาการไม่รุนแรง จะทำให้โรงพยาบาลสามารถให้บริการแบบ Home isolation หรือ OPD Self isolation (เจอ จ่าย จบ) และจะไม่กระทบต่อการให้บริการลูกค้า Non COVID ทำให้ในไตรมาส 3/65 คาดว่าทั้ง 4 โรงพยาบาลจะยังมีรายได้รักษาผู้ป่วย COVID เสริมกับการให้บริการลูกค้าทั่วไป (Non COVID) โดยเฉพาะกลุ่มลูกค้าเงินสด ซึ่งจะเป็น upside ต่อประมาณการปีนี้
รวมทั้งคาดว่าการรักษา COVID จะมีอัตรากำไรดีกว่าเมื่อเทียบกับการเบิกค่ารักษากับรัฐ มองว่าระยะสั้นโรงพยาบาลขนาดกลางอาจมีผลบวกจากการรักษาผู้ป่วย COVID ที่มีแนวโน้มเพิ่มขึ้น และยังมองว่าความเป็นไปได้ในการปรับขึ้นอัตราค่ารักษาของประกันสังคมจะเป็น Catalyst บวกระยะกลางต่อ BCH ราคาเป้าหมาย 23.70 บาท และ CHG ราคาเป้าหมาย 4.20 บาท สำหรับหุ้นเด่นเลือก BDMS ราคาเป้าหมาย 29.30 บาท